FI Euroopan unionin virallinen lehti L 289/56

KOMISSION ASETUS (EU) N:o 1067/2013,

annettu 30 päivänä lokakuuta 2013,

asetuksen (EY) N:o 1881/2006 muuttamisesta maaeläinten maksassa vierasaineina olevien dioksiinien, dioksiinien kaltaisten PCB-yhdisteiden ja muiden kuin dioksiinien kaltaisten PCB-yhdisteiden enimmäismäärien osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93 (1) ja erityisesti sen 2 artiklan 3 kohdan,

sekä katsoo seuraavaa:

(1) Tiettyjen elintarvikkeissa olevien vierasaineiden enimmäismäärien vahvistamisesta 19 päivänä joulukuuta 2006 annetussa komission asetuksessa (EY) N:o 1881/2006 (2) vahvistetaan dioksiinien ja dioksiinin kaltaisten polykloorattujen bifenyylien (PCB:t) enimmäismäärät eräissä elintarvikkeissa, muun muassa tiettyjen maaeläinten maksassa.

(2) Euroopan elintarviketurvallisuusviranomaisen, jäljempänä ’EFSA’, alainen elintarvikeketjun vierasaineita käsittelevä tiedelautakunta, jäljempänä ’vierasaineita käsittelevä tiedelautakunta’, antoi komission pyynnöstä 5 päivänä heinäkuuta 2011 lausunnon (3) lampaiden ja hirvieläinten maksassa olevien dioksiinien ja dioksiinin kaltaisten PCB:iden suurten määrien kansanterveydelle aiheuttamasta riskistä.

(3) Komissio pyysi, että lausunnossa todettaisiin, voiko kyseisiä tuotteita nauttivien väestön alaryhmien (esimerkiksi suurkuluttajat ja erityisruokavaliota noudattavat) terveyteen kohdistuva riski kasvaa. Lausunnossa haluttiin tarkasteltavan myös mahdollisia syitä lampaiden ja hirvieläinten maksassa havaittuihin korkeisiin dioksiini- ja PCB-pitoisuuksiin sekä esitettävän tieteellisiä perusteluja sille, että tulevaisuudessa maksaa koskevat enimmäismäärät olisi vahvistettava tuotteessa olevien pitoisuuksien eikä rasvassa olevien pitoisuuksien perusteella.

(4) Vierasaineita käsittelevän tiedelautakunnan päätelmänä oli, että lampaanmaksan säännöllinen nauttiminen lisäisi tausta-altistumista dioksiineille ja dioksiinin kaltaisille PCB:ille keskimäärin noin 20 prosenttia. Yksittäistapauksissa lampaanmaksan nauttiminen voisi johtaa kyseisten vierasaineiden suuriin saantimääriin, jotka ylittävät niiden siedettävän viikkosaannin (TWI). Vierasaineita käsittelevä tiedelautakunta totesi päätelmänään, että lampaanmaksan säännöllinen nauttiminen saattaa aiheuttaa mahdollisen terveysriskin erityisesti hedelmällisessä iässä oleville naisille sekä lapsille.

(5) Lisäksi vierasaineita käsittelevä tiedelautakunta totesi, että dioksiineja ja PCB:itä on luonnollisesti varastoituneena maaperään ja sedimentteihin. Dioksiinien ja PCB:iden siirtymisellä maaperästä kasveihin juuriston kautta on tavallisesti vähän merkitystä. Viime vuosina useissa Euroopan maissa on havaittu lampaanmaksasta otetuissa näytteissä korkeita dioksiini- ja PCB-pitoisuuksia, joita ei kuitenkaan voida liittää mihinkään tiettyihin saastumislähteisiin. Lampailla yksi suuri altistumistekijä on laiduntaminen. Laiduntaessa ne voivat syödä maa-ainesta vihanneksiin tarttuneina hiukkasina tai suoraan nauttiessaan lähellä maan pintaa olevaa laidunkasvillisuutta. Maa-aineksen syöminen vaihtelee huomattavasti ja etenkin vuodenaikojen mukaan: saannin on raportoitu olevan keskimäärin 8 prosentin luokkaa kuiva-aineen saannista. Kokonaisuutena maa-aineksen syönnillä saattaa olla merkittävä vaikutus lampaan altistumiselle dioksiineille ja PCB:ille. Dioksiinien ja/tai PCB:iden siirtymisestä rehusta lampaanmaksaan on saatavissa vähän tietoa. Riippuen siitä, tarkasteltiinko polykloorattua dibentso-p-dioksiinia (PCDD), polykloorattua dibentsofuraania (PCDF) vai PCB-yhdisteitä, ilmoitetut siirtymissuhteet vaihtelivat 5:stä 175:een, ja ne olivat maksan osalta noin nelinkertaiset verrattuna lihaan tai munuaisiin.

(6) EFSA totesi päätelmänään myös, että lampaanmaksa on elin, johon varastoituu paljon dioksiineja ja PCB:itä. Osasyynä siihen, että dioksiineja ja niihin liittyviä yhdisteitä varastoituu suhteellisesti enemmän lampaan kuin nautakarjan maksaan, saattavat olla aineenvaihdunnan erot.

(7) EFSAn päätelmä oli, että vaikka hepaattista sekvestraatiota mahdollisesti tapahtuisi eivätkä kaikki dioksiinit ja PCB:t olisi maksan rasvaosassa, se ei vaikuttaisi tulokseen riippumatta siitä, ilmaistaanko pitoisuus rasvan vai tuorepainon perusteella, sillä analyysissä uutetaan kaikki dioksiinit ja PCB:t riippumatta siitä, missä osassa maksaa niitä esiintyy.

(8) Komissio pyysi rehussa ja elintarvikkeissa olevia dioksiineja ja PCB:itä käsittelevää Euroopan unionin vertailulaboratoriota tutkimaan, miten erilaiset uuttamismenetelmät vaikuttavat lampaanmaksan dioksiini- ja PCB-tasoihin sen mukaan, ilmoitetaanko analyysitulokset rasvassa vai tuorepainossa olevan pitoisuuden perusteella. EURL:n päätelmän mukaan dioksiini- ja PCB-pitoisuuksien vaihtelu oli huomattavasti suurempaa rasvan kuin tuorepainon perusteella ilmoitettuna. Rasvassa olevan pitoisuuden mukaan ilmoitetut lampaanmaksan dioksiini- ja PCB-pitoisuudet riippuivat käytetystä uuttamismenetelmästä tai liuottimista ja näin ollen rasvapitoisuudesta. Kun verrattiin tuorepainon perusteella ilmoitettuja tuloksia, dioksiini- ja PCB-pitoisuudet olivat hyvin samankaltaisia.

(9) Jotta voidaan varmistaa maaeläinten maksassa olevia dioksiineja ja PCB:itä koskevien tulosten vertailukelpoisuus ja sääntöjen noudattamisen yhdenmukainen valvonta koko unionissa, enimmäismäärät on näin ollen aiheellista vahvistaa tuorepainon perusteella, kuten kalanmaksan ja siitä johdettujen tuotteiden osalta on jo tehty.

(10) On aiheellista säätää, että enimmäismääriä ei sovelleta elintarvikkeisiin, jotka on lainmukaisesti saatettu markkinoille ennen soveltamispäivää.

(11) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Säännösten muuttaminen

Korvataan asetuksen (EY) N:o 1881/2006 liitteessä oleva 5.2 kohta seuraavasti:

”5.2 Kohdassa 5.1 tarkoitettujen maaeläinten, lukuun ottamatta lammasta, maksa ja siitä johdetut tuotteet; 0,30 pg/g tuorepainoa 0,50 pg/g tuorepainoa 3,0 ng/g tuorepainoa Lampaanmaksa ja siitä johdetut tuotteet 1,25 pg/g tuorepainoa 2,00 pg/g tuorepainoa 3,0 ng/g tuorepainoa”

2 artikla

Siirtymäsäännökset

1. Tätä asetusta ei sovelleta tuotteisiin, jotka on saatettu markkinoille ennen 1 päivää tammikuuta 2014 kyseisenä päivänä sovellettavien säännösten mukaisesti.

2. Elintarvikealan toimijan on todistettava, milloin tuotteet saatettiin markkinoille.

3 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2014.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä lokakuuta 2013. Komission puolesta Puheenjohtaja José Manuel BARROSO

(1) EYVL L 37, 13.2.1993, s. 1.

(2) EUVL L 364, 20.12.2006, s. 5.

(3) EFSA Panel on Contaminants in the Food Chain (CONTAM); Scientific Opinion on the risk to public health related to the presence of high levels of dioxins and dioxin-like PCBs in liver from sheep and deer. EFSA Journal 2011; 9(7):2297. [71 pp.] doi:10.2903/j.efsa.2011.2297. Saatavilla verkko-osoitteessa www.efsa.europa.eu/efsajournal.